Eric Opoku

**Eric Opoku** anɛ Gaana ninkanɛ tʋm pɔlitiks tʋʋma ka an wadmaani tis Asunafo South bɛ Brong Ahafo sʋʋlim la. O anɛ maasim tiig nid.

## O bɛlim nɛ sakur yela
ba da du'a Eric Opoku nɛ yʋʋmtusir kɔbiswai nɛ pisyɔpɔi, nwadis ayuobʋ la ni daba anu daar. O yinɛ tenkanɛ yʋʋri an Sankore n bɛ Brong Ahafo sʋʋlim Gaana kpɛla la. O da maali o Bachelor of Arts Social Science bɛnɛ Kwame Nkrumah University of Science and Technology Yʋʋma tusa ayi nɛ anaasi la pʋʋgin, (2004).

## Tʋʋma
Opoku anɛ kpaad/ onɛ gɔsid kuob nɛ gʋʋl yɛla. On daa nam pʋ lieb wadmaan la, o daa anɛ paan paan SDA Primary School la ni, Sankore yʋʋm tusir kɔbiswai nɛ piswai nɛ ayɔpɔi ken paae yʋʋma tusa ayi la ni. O mɛ da tʋm nɛ Kuapa Kooko Ltd aan ba gbaʋŋ sɔbid yʋʋmtusir kɔbiswai nɛ piswai anii kem paae yʋma tusa ayi nɛ yinne.

## Pɔlitiks tʋʋma
Opoku da kpɛnɛ wadmannib yin la zieni tis Asunafo South n bɛ Brong Ahafo dim lanɛ Gaana wadmaalʋg kanɛ paas atan la pʋʋgin. Laanɛ on da kɔɔŋ kʋk la yʋʋmkanɛ tial la, ba da lɛn vɔɔti tis o yʋʋmtusa ayi nɛ piinɛ ayi vɔɔtʋg yʋʋm la ka o lɛb wadmaannib yin la yʋma tusaayi nɛ piinɛ atan, yʋʋmpaal nwadig la daba ayɔpɔi daar. Kɔbiga pʋʋgin, o da paamɛ pisnu nɛ ayi dual piswai nɛ ayɔpɔi. da anɛ Brong Ahafo sʋʋlim minista nyaandɔl yʋʋm tusa ayi nɛ awai kem paae yʋʋma tusa ayi nɛ piinɛ atan. Wadmaannib yikanɛ paas ayɔpɔi la, o da paasnɛ laaskanɛ gɔsid diib, kuob nɛ gʋʋl nɛ kooko yɛla la. O da lɛn paas laasbanɛ gɔsid tʋbir tɛɛgir yɛla nɛ banɛ gɔsid tʋʋma nyɛɛb yɛla la. Yʋʋmtusa ayi nɛ piinɛ ayɔpɔi la Bureau of Research on Governance, Commerce and Administration (BORGCA) da tisi Opoku yaan piini kanɛ paal ye onɛ maal o teŋ la gaad o taaba. Piini kaŋa da tis o nɛ on mɔr temmaalʋgʋ ken Asunafo South sʋʋlim na la.

## Vɔɔtʋg yɛla
Ba da vɔɔti Opoku ka o lieb wadmaan tis Asunafo South n bɛ Brong Ahafo sʋʋlim lanɛ yʋʋmtusa ayi nɛ anaasi la ni. O da zienɛ maasim tiig Naadɔɔg la nɔba zug ka ba vɔɔti tis o. O sʋʋlim la paas sʋʋlimnam piiga banɛ da vɔɔti tis maasim tiig naadɔɔg la pisi nɛ anaasi pʋʋgin, Brong Ahafo sʋʋlim. Asunafo sʋʋlim dim la da vɔtnɛ pʋlʋmmir/ giŋ gaŋ. Vɔɔt kan pʋʋgin la John Kuffour onɛ da zien gɔmena la da paam gaad maasim tiig naadɔɔg nid la. Yʋʋmkana, maasim tiig naadɔɔg la da dinɛ kʋgʋs piswai nɛ Anaasi yi kʋgʋs kɔbisyi nɛ pistan pʋʋgin. Opoku da paam tusapiinɛ anaasi nɛ pisyɔpɔi nɛ ayuobʋ, yi vɔɔt tusa pisi nɛ awai, kɔbistan nɛ pisnaasi nɛ anu. Di paal ye kɔbiga pʋʋgin o da paamnɛ pisnaasi nɛ anii ka o tiraan la George William Amponsah paam pisnaasi nɛ atan dual pisnii kɔbiga pʋʋgin. Ka Jack Kennedy Brobbey onɛ pʋ mɔr naadɔɔg la paam ayɔpɔi dual pistan ka Fredrick Nkrumah onɛ da zieni Akubɛ naadɔɔg la mɛ paam nɛɛm dual piswai.

Yʋʋmtusa ayi nɛ pisi la, ba da lɛn vɔɔti tis o ka o paas Gaana wadmaannib yikanɛ paas anii la.

## Yɛlkanɛ paae o
Yʋʋmtusa ayi nɛ piinɛ ayɔpɔi la nwadis piinɛ ayi la dabpisi nɛ anu daar, ka ninyɔɔd da kpɛnɛ o yin Sankore n bɛ Brong Ahafo sʋʋlim, Gaana la daam o. Maasim tiig naadɔɔg dim la zɛrig ye di anɛ Wabʋg naadɔɔg nidibi maali di. Yʋʋmtusa ayi nɛ piinɛ anii la nwadis anu la yiiga daar, nimbɛɛdnam daa lɛn keŋ daam o yaasi o yin Sankore. Laanɛ on daa pʋ mɔr zaba laʋksia la faandib la daa nɔki o ligidi nwɛnɛ Gaana siidi Tusapiiga nɛ kɔbis naasi, tiivi nɛ di laad ka sanam Opoku lɔnam atan.

## Mɛŋ bɛlim
Opoku anɛ Kristo biig. O mɔr pua nɛ biisi anaasi.

## Gbanvɛɛnsa